6 Jesu o boetse o rapela ka ntho eo rōna baetsalibe re lokelang ho e etsa e le hore re ka fumana mpho e sa re tšoanelang ea bophelo bo sa feleng. (Bala Johanne 17:3.) O re re lokela ho tsoela pele re “rua tsebo” ka Molimo le ka Kreste. Tsela e ’ngoe eo re ka etsang seo ka eona, ke hore re sebelise mahlo le litsebe tsa rōna ho ithuta ka ho eketsehileng ka Jehova le ka Mora oa hae. Tsela e ’ngoe ea bohlokoa eo re ka ruang tsebo ka Molimo ka eona, ke ka hore re ikutloele ka borōna thabo e tlisoang ke ho sebelisa seo re ithutang sona ka eena. Baapostola ba ile ba latela tsela ena e fanang ka bophelo, kaha Jesu o ile a tsoela pele ho rapela a re: “Ke ba file lipolelo tseo u mphileng tsona, ’me ba li amohetse.” (Joh. 17:8) Empa e le hore ba fumane bophelo bo sa feleng, ho ne ho hlokahala hore ba tsoele pele ho thuisa ka lipolelo tsa Molimo ba be ba li sebelise kamehla bophelong ba bona. Na baapostola ba tšepahalang ba ile ba atleha ho etsa see ho fihlela qetellong ea bophelo ba bona lefatšeng? Ruri ba ile ba etsa joalo. Re tseba seo hobane lebitso la e mong le e mong oa bona le ngotsoe ka tsela e ke keng ea hlakoloa majoeng a 12 a motheo oa Jerusalema e Ncha ea leholimo.—Tšen. 21:14.